เมื่อสีลมภัตตาคารม้วนเสื่อจากไป ผู้เขียนกับครอบครัวซึ่งรักอาหารฟิวชั่นโบราณไหหลำกับฝรั่งรุ่นคุณปู่ร้านนี้หัวใจแทบสลาย เพราะนิยมไปกินกันวันอาทิย์หลังนมัสการที่โบสถ์ที่อยู่ใกล้ๆ จึงขยับไปใช้บริการที่ฟูมุ่ยกี่ต้นตำหรับแถวสุรวงศ์หลายหนก็ใจชื้นขึ้นมาเพราะทุกอย่างพอฟัดพอเหวี่ยงกับสีลมภัตตาคารที่เคยไป คืนวานนี้พาลูกๆไปลองที่ฟูมุ่ยกี่ 2 หรืออากาเว่เพราะอยู่ใกล้บ้านมากกว่า เจอเพื่อน วปอ นักกินรุ่นเดียวกันคู่หนึ่ง ถือว่าเป็นการเริ่มต้นรับรองว่าสาขานี้ใช้ได้ เมื่อเดินเข้าไปก็พบว่าการจัดห้องก็เป็นแบบร้านต้นตำหรับไม่ขาดไม่เกิน และไม่พยายามทำให้สวยกว่าด้วย คะแนนเต็มห้าดาวได้สามดาว อาหารทดลองตามสูตรการสั่งเดิมๆแล้วพบว่าซี่โครงหมูอบได้ห้าดาวเต็มเพราะอร่อยมาก ซุปหางวัวเลี่ยนไปหน่อยได้สามดาว แกงกะหรี่ไก่รถดีแต่ไม่ถึงระดับสีลมภัตตาคารได้สี่ดาว ลองสั่งไข่เจียวหมูสับปรากฏว่าทำได้เด็ดขาดเต็มห้าดาว อาหารอื่นยังไม่ได้สั่งเอาไว้คราวหน้า บริการเอาใจใส่และรวดเร็วมากได้ห้าดาว ห้องน้ำแยกชายหญิงแบบสากลความสะอาดพอใช้ ให้สามดาว ที่จอดรถหน้าร้านใช้ได้ ให้สามดาว ความคุ้มค่าของราคาให้ห้าดาว ร้านนี้ผู้เขียนและครอบครัวจะกลับไปเป็นประจำแน่ๆ ทราบว่าเจ้าของปัจจุบันรุ่นลูกซึ่งเป็นคุณหมอ ได้พยายามรักษาร้านนี้ไว้เพื่อลูกค้าประจำและเพื่อช่วยพนักงานก็รู้สึกโมทนาสาธุเป็นอันมาก ขอร้องคุณหมอให้กรุณารักษาร้านนี้ไปอีกนานเท่านานเถอะครับ จะได้บุญมากมายเพราะร้านแบบนี้ไม่มีอีกแล้วครับ